Turun kauppatorilla kuoli kaksi ja haavoittui kahdeksan ihmistä elokuussa 2017.

Keskusrikospoliisi on saanut valmiiksi elokuisen Turun joukkopuukotuksen esitutkinnan.

Poliisi tiedottaa esitutkinnan tuloksista tarkemmin keskiviikkona.

Elokuun 18. päivänä Turun keskustassa tehdyissä puukotuksissa kuoli kaksi ja haavoittui kahdeksan ihmistä. Marokkolainen Abderrahman Bouanane otettiin kiinni puukotuksista epäiltynä nopeasti puukotusten jälkeen.

Kun esitutkinta syksyllä alkoi, tutkintanimikkeinä olivat kaksi terroristisessa tarkoituksessa tehtyä murhaa ja kahdeksan samassa tarkoituksessa tehtyä murhan yritystä.

Oikeudenkäyntiä varten puukotuksesta epäillylle tehtiin hänen pyynnöstään mielentilatutkimus, jonka tuloksia ei ole kerrottu julkisuuteen. Epäilty on Turun vankilassa.

Esitutkinnan valmistuttua asia siirtyy syyteharkintaan. Syyte on nostettava 28. helmikuuta mennessä.